tartuNLP/wikipedia-smugri-20251201 huggingface dataset:
Jarno Laasala

Jarno Laasala (s. 19. syyskuuta 1979 Seinäjoki) on suomalainen kuvaaja ja ohjaaja sekä Duudsonit-stunttiryhmän jäsen ja sen luoja. Laasala on kuvannut ja ohjannut Duudsonit-televisio-ohjelmat. Laasala toimi perustamansa Rabbit Films -tuotantoyhtiön toimitusjohtajana syyskuuhun 2014 saakka, jonka jälkeen hänen tilalleen tuli Olli Suominen. Laasala on Rabbit Filmsin hallituksen puheenjohtaja. Vuosina 2014–2017 Laasala oli mukana juontamassa viihdeohjelma "Possea".
Laasala oli vastaanottamassa palkintoa tammikuussa 2011, kun Duudsonit palkittiin Kultaisella Venlalla parhaasta kotimaisesta tv-ohjelmasta. Vuonna 2018 Laasala palkittiin Tubeconissa vuoden parhaasta vlogista.
Yksityiselämä.
Laasala oli naimisissa vuoteen 2020 saakka Hanne Laasalan kanssa ja heillä on kolme yhteistä lasta. Keväällä 2017 Laasalalla todettiin lääkärintarkastuksessa melanooma. Hänet leikattiin kesäkuun alussa, eikä syöpä ehtinyt levitä.
Paula Vogel

Paula Vogel (s. 16. marraskuuta 1951) on yhdysvaltalainen näytelmäkirjailija. Hänet tunnetaan varsinkin teoksesta "How I Learned to Drive" (1997), joka voitti vuonna 1998 Pulitzer-palkinnon.
Vogel opiskeli Bryn Mawr -yliopistossa, Cornellin yliopistossa ja Amerikan katolisessa yliopistossa. Hän on itse toiminut myöhemmin Brownin yliopiston professorina. 
Vogelin elämänkumppani on professori Anne Fausto-Sterling.
Brantford

Brantford on Grand River -joen varrella Kanadan Ontariossa sijaitseva kaupunki, jonka väkiluku on noin 97 000 (2016). Brantfordia kutsutaan joskus puhelinkaupungiksi sen entisen asukkaan Alexander Graham Bellin mukaan. Kaupungissa syntyi myös jääkiekkoilun suuri legenda Wayne Gretzky.
Historia.
Alun perin Brantfordin seudulla asui attiwendaronkkeja, mutta irokeesit syrjäyttivät heidät 1600-luvulla.
Vuonna 1784 Amerikan vallankumouksen jälkeen New Yorkista muutti monia irokeesejä Kanadaan intiaanikapteeni Joseph Brantin johdolla. Britit palkitsivat intiaanien lojaalisuuden kruunua kohtaan luovuttamalla heille suuren maa-alueen Grand River -joen ympäristöstä. Intiaanit perustivat kylän kahlaamolle nykyisen Brantfordin etelälaidalle. Kaupungin nimi juontuukin sanasta Brant’s ford (). Vuonna 1847 seudulle muutti eurooppalaisia uudisasukkaita, ja sinne perustettiin Brantfordin kylä. Kylä alkoi kasvaa ja se sai kaupunginoikeudet 1877.
M. Pokora

M. Pokora (oikealta nimeltään Matthieu Tota, s. 26. syyskuuta 1985 Strasbourg, Ranska) on ranskalainen artisti. Pokora oli mukana r&amp;b-ryhmässä nimeltä "Mic Unity", sekä Ranskan Popstarsin kolmannen kauden v. 2003 voittaneessa Linkup-ryhmässä, mutta siirtyi soolouralle vuonna 2004 aloittaen nimellä Matt Pokora. Pokora joutui kuitenkin vaihtamaan taiteilijanimensä saatuaan syytteen samankaltaisesta nimestä Matt Houstonilta.
Pokora julkaisi kolmannen ja samalla ensimmäisen kansainvälisen albuminsa "MP3" 14. toukokuuta 2008.
Pokora on tehnyt duettoja muun muassa Timbalandin, Dangerousin ja Ricky Martinin kanssa. Hän on myös esiintynyt monien naislaulajien, kuten Jennifer Lopezin ja Ciaran kanssa.
Jin Yong

Louis Cha Leung-yung (), kirjailijanimeltään Jin Yong (; 10. maaliskuuta 1924 Hangzhou, Kiina – 30. lokakuuta 2018) oli kiinalainen kirjailija ja journalisti.
Jin Yong oli Kiinan tunnetuimpia nykykirjailijoita. Hänen wuxia-kirjallisuutensa on menestynyt kansainvälisesti, ja teoksia on käännetty useille vieraille kielille. Hänen tuotantoonsa kuuluu neljätoista vaihtelevan pituista romaania ja yksi novelli. Useat teoksista julkaistiin ensi kertaa kiinalaisissa lehdissä. Hänen kirjojaan on myyty Aasiassa yli sata miljoonaa ja huomattavasti enemmän jos laittomat painokset lasketaan.
Elämä ja ura.
Cha Leung-yung eli Zha Liangyong syntyi vuonna 1924 Hangzhoussa itäisessä Kiinassa seitsenlapsiseen perheeseen. Hän lähti lehtimieheksi Shanghaihin vuonna 1947 ja muutti Hongkongiin vuonna 1948. Seuraavana vuonna kommunistit teloittivat hänen isänsä ja takavarikoivat perheen tilukset.
Cha perusti Hongkongissa "Ming Pao Daily News" -sanomalehden vuonna 1959 ja oli sen päätoimittajana aina vuoteen 1993.
Cha alkoi kirjoittaa wuxiatarinoita lehtijuttujensa ohessa vuonna 1955 saadakseen sisältöä lehteensä. Tarinoista tuli heti suosittuja. Kirjailijanimellä Jin Yong julkaistuissa tarinoissa on paljon toimintaa, tarkkaa taistelulajien kuvausta, taolaisuutta ja elävää ajankuvaa. Jinin romaaneissa kiertävät taistelulajien mestarit taistelevat pahoja lääninherroja vastaan Song-dynastian aikaisessa Kiinassa. Myös tarinoiden naishahmot ovat moniulotteisia ja osallistuvat toimintaan. Jin Yongin kirjat olivat eskapistista viihdettä sadoille miljoonille lukijoille, mutta niitä on luettu myös allegoriana kommunistisen Kiinan tyranniasta. Cha itse myönsi yhteyden vasta vanhoilla päivillään.
Jin Yongin kirjat nostettiin Deng Xiaopingin kaudella pakolliseksi luettavaksi Kiinan peruskouluissa. Kirjoista on tehty Kiinassa useita televisio-ohjelmia, elokuvia ja videopelejä.
Chasta tehtiin Brittiläisen imperiumin ritarikunnan upseeri vuonna 1981. Lisäksi hänet nimettiin Ranskan Kunnialegioonaan 1992 ja 2004 hänestä tehtiin Ordre des Arts et des Lettres’n komentaja.
Cha menetti vuonna 1976 vanhimman poikansa, joka teki itsemurhan Yhdysvalloissa.
Kalevi Marjamaa

Martti Kalevi Marjamaa (s. 29. tammikuuta 1953 Nivala) on suomalainen nyrkkeilijä. Hän otteli huippuvuosinaan 63,5:n, 67:n ja 71 kilon sarjoissa.
Marjamaa oli parhaimmillaan 1970-luvun puolivälissä. Hän voitti 67 kilon sarjassa Euroopan mestaruuden Katowicessa 1975. Loppuottelussa hän voitti Romanian Victor Zilbermanin tuomariäänin 5–0. Kaksi vuotta myöhemmin Hallen EM-kilpailuissa hän sai 71-kiloisissa pronssia hävittyään välierässä Länsi-Saksan Markus Intlekoferille pistein 4–1. Olympialaisiin hän osallistui Montréalissa 1976 ja Moskovassa 1980 mutta ei menestynyt, ja sama kohtalo koitti Havannan MM-kilpailuissa 1974. Pohjoismaiden mestaruuden hän voitti vuosina 1972, 1974, 1976 ja 1980. Suomen mestaruuden hän voitti seitsemän kertaa.
Marjamaa edusti Nivalan Urheilijoita, Lohjan Voimailijoita ja Tapanilan Erää. Hän joutui usein kilpailemaan arvokisapaikasta Kalevi Kosusen kanssa, ja näiden kahden nyrkkeilijän keskinäistä taistoa kuumensi vielä se, että Marjamaa edusti Nyrkkeilyliiton ja Kosunen Työväen Urheiluliiton seuraa.
Kalevi Marjamaan isoveli Tapio Marjamaa oli myös maaottelunyrkkeilijä ja toimi myöhemmin Suomen edustusjoukkueen urheiluhierojana muun muassa olympialaisissa sekä nyrkkeilyn ja yleisurheilun arvokisoissa.
Muiston pysyvyys

Muiston pysyvyys (, suom. myös "Pehmeät kellot" ja "Ajan kuluminen") on espanjalaisen taidemaalari Salvador Dalín tunnettu maalaus. Kooltaan 24×33 senttimetriä oleva surrealistinen öljyvärimaalaus on tehty vuonna 1931.
Maalauksessa pääosassa on kolme taskukelloa, jotka näyttävät sulavan. Etualalla on kiinteä kello, joka kuhisee muurahaisia, jotka Dalín tuotannossa symboloivat lahoamista. Maalauksessa kaikki ihmisen luoma on katoavaista, ainoaa pysyvää on taustalla kohoavat rantakalliot, joissa muiston todellinen pysyvyys on. Kellot näyttävät eri aikaa, sillä Dalín unimaailmassa lakkaamatta etenevällä ajalla ei ole merkitystä. Cap Creusin kallioiden ikuisuuden rinnalla ajan tekninen mittaaminen on loppujen lopuksi joutavaa ja merkityksetöntä. Samat Cap Creusin kalliot esiintyvät toistuvasti Dalín maalauksissa. 
"Muiston pysyvyys" asetettiin näytteille vuoden 1932 alussa Julien Levyn galleriassa New Yorkissa, ja se oli alkusysäys Salvador Dalín menestykselle Yhdysvalloissa. Maalaus on ollut vuodesta 1934 asti New Yorkin Museum of Modern Artin kokoelmassa.
William Simons

William Simons (17. marraskuuta 1940 Swansea, Etelä-Wales – 21. kesäkuuta 2019 Lontoo, Englanti), koko nimeltään Clifford William Cumberbatch Simons, oli walesilainen näyttelijä. Hän näytteli ITV:n draamasarjassa "Sydämen asialla" Alf Ventress -nimistä poliisia.
Nuoruus.
Simons syntyi Swanseassa, Etelä-Walesissa vuonna 1940 Eileen ja Sydney Simonsille. Isä Sydney oli asianajaja, joka palveli kapteenina Welchin rykmentissä alueella toisen maailmansodan aikaan. Sodan päätyttyä perhe muutti Lontooseen. Simons teki ensimmäisen elokuvaroolinsa 10-vuotiaana Phyllis Hambledonin romaaniin perustuvassa elokuvassa "No Place for Jennifer". Nuoruudessaan hän esiintyi myös elokuvissa "Where No Vultures Fly" (1951) ja "Not so Dusty" (1956). Sairastuttuaan pahaan akneen 15-vuotiaana Simons vetäytyi kulissien taakse ja työskenteli näyttämömestarina neljän vuoden ajan, minkä jälkeen hän päätti ryhtyä aikuisnäyttelijäksi.
Ura.
Simons aloitti uransa aikuisnäyttelijänä Granada Stables -teatterissa Manchesterissä 1960-luvun alussa. Sen jälkeen hän näytteli muun muassa televisionäytelmissä sekä televisiosarjoissa "Doctor Who" ja "Crown Court." Simons näytteli myös kolmessa eri roolissa saippuasarjassa "Coronation Street" vuosina 1968, 1972 ja 1987.
Simons esiintyi usein poliisin roolissa jo ennen "Sydämen asialla" -sarjaa. Hän näytteli poliisia ensimmäistä kertaa saippuasarjassa "Emmerdale" vuonna 1976, minkä jälkeen hänet nähtiin konstaapeli Tackerayn roolissa rikossarjassa "Cribb" 1980-luvulla ja tarkastaja Foxin roolissa rikossarjassa "The Inspector Alleyn Mysteries" 1990-luvulla. Omien sanojensa mukaan Simons näytteli poliisia niin monta kertaa, että hän arveli tulevansa haudatuksi poliisin univormussa.
Vuonna 1992 Simons aloitti tunnetuimmassa roolissaan mukavuudenhaluisena konstaapeli Alf Ventressinä draamasarjassa "Sydämen asialla". Vaikka roolihahmo Ventress tupakoi paljon, ei Simons itse tupakoinut lainkaan, vaan kuvauksissa käytettiin yrttisavukkeita. Simons oli mukana sarjassa sen kaikilla tuotantokausilla, ja hän vieraili myös sen spin-offissa "Kyläsairaala". Sarjan päättymisen jälkeen Simons nähtiin vielä pienessä roolissa sarjassa "Casualty" vuonna 2014.
Yksityiselämä.
Simons oli kahdesti naimisissa. Hän avioitui ensimmäisen vaimonsa Janie Lowtherin kanssa vuonna 1968. Simons jäi leskeksi vuonna 2002, ja viisi vuotta myöhemmin hän avioitui Jackie-nimisen naisen kanssa. Liitto kesti Simonsin kuolemaan saakka.
Vuonna 1994 Simons osti ensimmäisen vaimonsa Janien kanssa talon Goathlandista, jossa "Sydämen asialla" -sarjaa kuvattiin. Vuonna 2008 hän kuitenkin myi talonsa sarjan myötä tulleen julkisuuden vuoksi ja muutti Lontooseen. Simonsilla oli asunto myös Ranskassa.
Simons toimi kasvojen epämuodostumista kärsiviä tukevan "Changing Faces" -hyväntekeväisyysjärjestön suojelijana. Hän kuoli 78-vuotiaana 21. kesäkuuta 2019.
Beat Breu

Beat Breu (s. 23. lokakuuta 1957) on sveitsiläinen maantiepyöräilijä. Hän voitti Züri-Metzgeten 1981 sekä Sveitsin ympäriajon 1981 ja 1989. Hän saavutti myös etappivoittoja Ranskan ja Italian ympäriajoissa. 
Breu voitti cyclocrossissa pronssia maailmanmestaruuskilpailuissa 1988. Hän oli lajin Svetsin-mestari vuosina 1988 ja 1994.
Hale Irwin

Hale S. Irwin (s. 3. kesäkuuta 1945 Joplin, Missouri) on yhdysvaltalainen golfaaja, joka voitti Yhdysvaltain avoimen golfturnauksen vuosina 1974, 1979 ja 1990.
Irwin pelasi Ryder Cup -joukkueissa 1975, 1977, 1979, 1981 ja 1991. Hän valmistui Coloradon yliopistosta, jossa hän pelasi myös amerikkalaista jalkapalloa. 
Irwin kelpuutettiin vuonna 1992 World Golf Hall of Fameen. "Golf Digest" valitsi hänet vuonna 2000 kaikkien aikojen 19. suurimmaksi golfaajaksi. Hän on amerikkalaisen jalkapallon pelaaja Heath Irwinin setä.
Shimano

Shimano on japanilainen polkupyöränosien, urheilukalastustarvikkeiden ja kilpasoututarvikkeiden valmistaja. Yrityksen pääkonttorit sijaitsevat Sakaissa ja Osakassa Japanissa.
Pääasialliset tuotantopaikat ovat Kiinassa, Malesiassa ja Singaporessa.
Kalastusvälineet.
Kalastusvälineiden tuotantoa Shimano harjoittaa Japanissa, Malesiassa ja Indonesiassa.
Vavat.
(eri malleista olemassa useita eri versioita erilaisia saaliskaloja varten):
Heath Irwin

Heath Spencer Irwin (s. 27. kesäkuuta 1973) on amerikkalaisen jalkapallon pelaaja. Hän syntyi Boulderissa Coloradossa ja aloitti peliuransa Coloradon yliopiston joukkueessa.
NFL-urallaan Irwin pelasi New England Patriotsissa, Miami Dolphinsissa ja St. Louis Ramsissa. 
Golfaaja ja entinen yliopistojalkapalloilija Hale Irwin on Heath Irwinin setä.
Gyula Török

Gyula Török (24. tammikuuta 1938 Kispest, Budapest – 12. tammikuuta 2014) oli unkarilainen nyrkkeilijä ja olympiavoittaja.
Török voitti alle 51 kilon sarjan olympiakultaa Roomasta 1960 voitettuaan puolivälierissä Miguel Angel Bottan, semifinaalissa Abdelmoneim El-Guindiin ja finaalissa Sergei Sivkon. Tokiossa 1964 hän oli 17:s. EM-kilpailuista Török saavutti hopeaa vuonna 1959.
Primo Zamparini

Primo Zamparini (9. helmikuuta 1939 Fabriano – 21. elokuuta 2024) oli italialainen nyrkkeilijä ja olympiamitalisti.
Zamparini saavutti Rooman 1960 olympialaisissa hopeaa alle 54 kilon sarjassa. Hän hävisi loppuottelussa neuvostoliittolaiselle Oleg Grigorjeville.
Zamparini saavutti EM-kilpailuissa pronssia 54-kiloisten sarjassa Belgradissa 1961.
Val di Noto

Val di Noto on maantieteellinen alue Italiassa, Sisilian kaakkoisosassa. Se on tunnettu barokkityyliin uudelleenrakennetuista kaupungeista vuoden 1693 tuhoisan maanjäristyksen jälkeen. Alueella käytetty tyyli tunnetaan sisilialaisena barokkina.
Val di Noto on Unescon maailmanperintöluettelon kohde, johon on otettu seuraavat kahdeksan paikkakuntaa: Caltagirone, Militello in Val di Catania, Catania, Modica, Noto, Palazzolo Acreide, Ragusa ja Scicli.
Historia.
Val di Noton kaupungit ovat kaikki kehittyneet viimeistään keskiajan aikana linnan tai luostarin ympärille. Vuonna 1693 maanjäristys aiheutti suuret tuhot ja noin 93 000 ihmistä menetti henkensä.
Kaupungeissa suoritettiin laajoja rakennustöitä 1700-luvun aikana. Osa kaupungeista rakennettiin kokonaan uudelleen joko vanhalle tai uudelle paikalle, osa kaupungeista hylättiin osittain ja osassa yhdistettiin vanhoja ja uusia rakennuksia. Töitä tehtiin etenkin kirkkojen, suurten julkisten rakennusten ja palatsien kohdalla.
Vuonna 1990 uusi maanjäristys aiheutti pieniä tuhoja etenkin Ragusassa.
Alueen kuvaus.
Val di Noton alueen kaupunkikeskukset ovat erityisen yhtenäisiä ja laadukkaita. Niissä on suuri määrä barokinaikaisia rakennuksia ja rakennelmia, jotka kaikki on rakennettu vuoden 1693 maanjäristyksen jälkeen. Uudelleenrakentaminen oli suuri taiteellinen mahdollisuus.
Kaakkois-Sisilian uudessa kaupunkisuunnittelussa otettiin ensimmäisenä huomioon seismiset tuhot. Alueella tekivät töitä mm. kuuluisat arkkitehdit Rosario Gagliardi ja Giovan Battista Vaccarini sekä monet taiteilijat ja tuhannet käsityöläiset.
Caltagirone on itäisin alueen kaupungeista. Se on tunnettu kaupunkisuunnittelustaan ja julkisivuarkkitehtuuristaan. Militello in Val di Cataniassa on säilynyt arkkitehtuuria 1300-luvulta lähtien ja kaupungin asemakaava toteutettiin uskollisesti maanjäristystä edeltäneen ajan mukaan. Catanian kaupunki rakennettiin geometristä asemakaavaa mukailleen vanhan kaupungin raunioille.
Modican kaupunki muodostuu kahdesta keskuksesta, joista vanhempi on kukkulalla ja uudempi maanjäristyksen jälkeen entisöity keskusta alempana rinteessä. Noto rakennettiin kokonaan uudelleen toiseen paikkaan lähelle vanhaa kaupunkia. Palazzolo Acreide ja Ragula koostuvat Modican tavoin kahdesta keskuksesta.
Juha Peltola

Juha Peltola (s. 12. tammikuuta 1975) on entinen suomalainen huippusuunnistaja, moninkertainen arvokisamitalisti. Seuratasolla hän edusti MS Parmaa.
Peltola suunnisti toisen osuuden Suomen viestijoukkueessa, joka saavutti Tanskan jälkeen hopeaa Grimstadin MM-kilpailuissa 1997. Hän oli samoissa kisoissa lisäksi pikamatkalla kahdeksas. Kaksi vuotta myöhemmin Invernessissä Peltola sai pikamatkan MM-hopeaa Jørgen Rostrupin viedessä voiton. Viestissä Peltola juoksi kolmannen osuuden Suomen joukkueessa, joka saavutti Norjan jälkeen hopeaa.
Tampereen MM-kilpailuissa 2001 Peltola suunnisti kolmannen osuuden Suomen voittaessa ensimmäisen kerran miesten viestin maailmanmestaruuden. Sprinttikilpailussa hän sijoittui neljänneksi hävittyään pronssin vain 0,4 sekunnilla Jörgen Olssonille, pikamatkalla Peltola oli viides. Seuraavana vuonna hän sijoittui Sümegin EM-kilpailuissa sprintissä 22:nneksi ja viestijoukkueen mukana kuudenneksi. Rapperswil-Jonan MM-kisoissa 2003 Peltola oli keskimatkalla kolmastoista.
Pyhää kamaa

Pyhää kamaa on suomalaisen Sir Elwoodin hiljaiset värit -yhtyeen kuudes studioalbumi. Se julkaistiin vuonna 1999. Albumi sisältää mm. kappaleen "Sua seuraan", joka on yksi yhtyeen suosituimmista lauluista.
Albumi nousi Suomen virallisen listan sijalle 2.
Pohjoisesta tuulee taas

Pohjoisesta tuulee taas on suomalaisen Sir Elwoodin hiljaiset värit -yhtyeen seitsemäs studioalbumi. Se julkaistiin vuonna 2001. Kappaleessa "Muistojensa roskalaatikot" naissolistina vierailee näyttelijä Saara Pakkasvirta.
Albumi nousi Suomen virallisen listan sijalle 7.
Korppi (albumi)

Korppi on vuonna 2003 ilmestynyt Liekki-yhtyeen toinen studioalbumi. Sen julkaisi Spinefarm Recordsin alamerkki Ranka Recordings. Korppi on kaupallisesti Liekin menestynein levy, se oli Suomen virallisella listalla 14 viikon ajan ja nousi korkeimmillaan sijalle 5. Korppia pidetään yleisesti myös yhtyeen parhaana albumina.
Singleinä levyltä julkaistiin kappaleet "Pienokainen" ja "Korppi". Niistä erityisesti "Pienokainen" on noussut klassikon asemaan. Nuorgam-verkkomedia on valinnut sen 2000-luvun 18. parhaaksi suomalaiseksi rock- ja pop-kappaleeksi. Vuonna 2009 Sue-lehti puolestaan valitsi Korpin 2000-luvun ensimmäisen vuosikymmenen seitsemänneksi parhaaksi kotimaiseksi albumiksi ja Radio Helsinki parhaaksi. Vuoden 2019 marraskuussa albumi valittiin 2000-luvun toiseksi parhaimmaksi levyksi musiikkilehti Soundin järjestämässä kriitikkoäänestyksessä. 
Mustat Levyt julkaisi Korpin uudelleen vinyylilevynä keväällä 2011. Samassa yhteydessä Liekki esitti sen kappaleet kolmessa konsertissa, jotka järjestettiin Helsingissä, Turussa ja Tampereella.
Albumin kannen on piirtänyt sarjakuvataiteilija Jenni Rope.
Ilta illan jälkeen

Ilta illan jälkeen on suomalaisen Sir Elwoodin hiljaiset värit -yhtyeen järjestyksessään kahdeksas albumi ja ensimmäinen live-albumi. Se julkaistiin vuonna 2002. Albumi on kasattu live-äänityksistä, joita oli tehty jo useita vuosia. Miksaus alkoi keväällä ja jatkui Mikko Joenpolven johdolla koko kesän 2002.
Albumi nousi Suomen virallisen listan sijalle 22.
Suzumiya Haruhi no yūutsu

Suzumiya Haruhi no yūutsu (, suom. Haruhi Suzumiyan Melankolia) on Nagaru Tanigawan light novel -sarjaan perustuva vuoden 2006 japanilainen animaatiosarja, joka kertoo lukiolaistyttö "Haruhi Suzumiyasta" ja SOS-kerhosta, jonka tämä perustaa saatuaan idean luokkatoveriltaan "Kyonilta". SOS-kerhon päämääränä on etsiä avaruusolentoja, aikamatkaajia, yliluonnollisten voimien käyttäjiä ja muita erikoisia henkilöitä.
Light novel -sarjan tapaan myös anime on kuvattu Kyonin näkökulmasta.
Juoni.
Sarjan alussa Kyon tutustuu luokassa istuvaan, hieman omituiseen Haruhiin, joka haikailee yliluonnollisista tapahtumista ja henkilöistä. Kyon ehdottaa häntä perustamaan kerhon, jonne yliluonnolliset persoonat olisivat tervetulleita. Kerhoon liittyykin kolme omalaatuista henkilöä: "Mikuru Asahina", "Yuki Nagato" ja "Itsuki Koizumi".
Sarjan kuluessa Kyon saa tietää, että SOS-kerhon jäsenet eivät ole aivan tavallisia ihmisiä, vaan aivan jotain muuta. Yuki paljastuu avaruusolennoksi, Mikuru aikamatkaajaksi ja Koizumi psionikoksi. Eikä siinä vielä kaikki – näiltä kolmelta Kyon kuulee Haruhin olevan ”Jumala”, joka pystyy muokkaamaan tahdonvoimallaan tilaa, paikkaa ja aikaa tiedostamatta asiaa itse.
Yuki Nagaton mukaan Haruhi oli eräänlaisen galaksienvälisen energiapurkauksen keskipiste, mikä näin ollen selittää Haruhin ylienergisyyden, yliluonnollisuuden ja loppujen lopuksi Yukin, Mikurun ja Koizumin olemassaolon – kolmikko on olemassa juuri siksi, että Haruhi on heidän olemassaoloaan toivonut.
Ensimmäisellä tuotantokaudella (2006) jaksoja on 14 ja toisella (2009) saman verran.
Muut julkaisut.
Pääsarjan lisäksi on julkaistu komediallinen ”Suzumiya Haruhi -chan no yūutsu” -animaatiosarja, joka perustuu Puyon samannimiseen yonkoma-strippisarjakuvaan. Sarjan on ohjannut Tatsuya Ishihara ja tuottanut Kyōto Animation.
Sarjaan sijoittuva elokuva Suzumiya Haruhi no shōshitsu romaanisarjan neljänteen osaan ja sai ensi-iltansa helmikuussa 2010.
Action Force (vuoden 1985 animaatiosarja)

Action Force () on yhdysvaltalainen animaatiosarja, joka perustuu Hasbron Action Force lelusarjaan. Sarjasta tehtiin myös Marvel Comicsin julkaisemana sarjakuvia. Sarjasta tuotettiin aluksi kaksi minisarjaa vuosina 1983 ja 1984 ennen kuin siitä tuotettiin kokonainen sarja. Se oli samalla Yhdysvalloissa The Transformersin kanssa suosituimpia animaatiosarjoja 1980-luvulla.
Action Forcea esitettiin vuosien 1985–1986 aikana, jolloin sitä esitettiin 140 jakson verran. Sarjassa Action Force on koodinimi yhdysvaltalainen hyvin koulutettu erikoisjoukko sotilaita. Heidän tarkoituksenaan on taistella ihmisten vapaudesta terroristi järjestöä Cobraa vastaan, jotka yrittävät valloittaa maailman.
Sarjan jälkeen siitä tuotettiin elokuva , joka esitettiin ensi kerran vuonna 1987.
Vastaanotto ja arvostelu.
Wizard Magazine listasi vuonna 2001 Action Forcen sijalle seitsemän laatimassaan kautta aikain sadan parhaan animaatiosarjan listalla. Puolestaan tammikuussa 2009 IGN-sivuston laatiman sadan parhaan animaatiosarjan listan mukaan Action Force oli sijalla 19. Kaksi kuukautta myöhemmin Gunaxin listasi Action Forcen sijalle 7 laatimassaan 1980-luvun kymmenen parhaan animaatiosarjan listalle.
Sora-aavikko

Sora-aavikko ja kivikkoaavikko ovat hiekattomia aavikkoalueita, joilla peruskallio ei ole ainakaan jatkuvana pinnassa, ja jossa ei ole hiekkaa. Ne ovat yleensä melko tasaisia. Näistä aavikoista käytetään arabiankielistä nimeä "reg", "serir", ja berberikielessä nimitystä "idehan". "Reg" on karkeaa soraa ja kiviä sisältävä tasanko, "serir"issä on pyöreäkivistä somerikkoa. Saharan reg-alueet ovat erityisen kuolleita seutuja, jotka Saharassa liikkuvat tuaregipaimentolaiset ohittavat nopeasti
Soraiset ja kivikkoiset aavikkoalueet lienevät yleisimpiä aavikoita. Ne muodostavat Saharan pinta-alasta 50–70 %. Loppu Saharasta on hiekka-aavikkoa, vuoria ja muita kallioisia aavikoita sekä keitaita. Saharan regit ovat muun muassa mustia, punertavia ja ruskeita riippuen pohjakivilajista. Tunnettuja sora-aavikoita ovat muun muassa 320 000 km² alainen Tanezrouft Etelä-Algeriassa ja Pohjois-Malissa Ahaggarvuorten länsipuolella. Suuri on myös Libyan reg, jonka ala on 540 000 km². Asumaton Tanezrouft on hyvin kuiva ja siellä ei ole kasveja; se on yksi kuolleimmista paikoista maailmassa. Alueella ei ole vettä, eikä selviä maamerkkejä. Tanezrouft nousee kohti itäisiä Ahaggervuoria. Tanezrouftin sisällä on kaksi pientä hiekka-aavikkoa, Erg Mehedjibat ja Erg Tassegefit.
Melko tunnettu kivikkoinen ja sorainen aavikko on Perun Nazcan lähellä sijaitseva kuiva alue, missä intiaanit tekivät suuria kuvioita nostelemalla niiden kohdalta sivuun tummia kiviä, jolloin vaalea pohja paljastui. Muilla taivaankappaleilla on Saharan soraisten ja kivisten aavikoitten tyyppisiä alueita muun muassa Marsissa, Venuksessa ja Saturnuksen kuussa Titanissa.
Eija Koskivaara

Eija Koskivaara (s. 7. toukokuuta 1965 Mynämäki) on entinen suomalainen huippusuunnistaja, moninkertainen arvokisamitalisti. Seuratasolla hän edusti Mynämäen Suunnistajat 52:ta, Vakka-Rastia sekä huippuvuosinaan Pargas Idrottsföreningiä ja Turun Suunnistajia.
Koskivaara sijoittui Bendigon MM-kilpailuissa 1985 henkilökohtaisessa kilpailussa 27:nneksi. Kaksi vuotta myöhemmin Gérardmerissa hän oli samalla matkalla viidestoista ja viestijoukkueen mukana neljäs. Skövden MM-kisoissa 1989 Koskivaara saavutti ensimmäisen arvokisamitalinsa tuotuaan Suomen viestijoukkueen maaliin kolmantena. Henkilökohtaisessa kilpailussa hän sijoittui viidenneksi.
Vuoden 1991 MM-kilpailuissa Mariánské Lázněssa Koskivaara sijoittui pikamatkalla 14:nneksi ja normaalimatkalla 22:nneksi sekä Suomen viestijoukkueen jäsenenä viidenneksi. Kaksi vuotta myöhemmin West Pointissa hän sai ensimmäisen henkilökohtaisen MM-mitalinsa oltuaan pikamatkalla Anna Bogrenin ja Marita Skogumin jälkeen kolmas. Normaalimatkalla hän sijoittui neljänneksi ja toi Suomen viestijoukkueen maaliin toisena yli kahdeksan minuuttia Ruotsille hävinneenä. 
Detmoldin MM-kisoissa 1995 Koskivaara suunnisti kolmannen osuuden Suomen viestijoukkueessa, joka voitti maailmanmestaruuden runsaan puolentoista minuutin erolla Ruotsiin. Normaalimatkalla hän jakoi hopeamitalin Yvette Haguen kanssa; he hävisivät Katalin Olahille lähes kolme minuuttia. Pikamatkalla Koskivaara oli kymmenes. Viimeisissä MM-kisoissaan Invernessissä 1999 hän sijoittui pikamatkalla yhdenneksitoista. 
Koskivaara aloitti suunnistuksen Mynämäellä 9-vuotiaana, kun hän näki koulussa ilmoituksen alkavasta suunnistuskoulusta. Kolme vuotta myöhemmin hän kilpaili jo rastiviikolla Gotlannissa ja voitti ikäluokkansa Suomen-mestaruuden. Suomen suunnistusmaajoukkueeseen hän kuului vuosina 1982–1999.
Koskivaara väitteli kauppatieteiden tohtoriksi vuonna 2004. Hän työskentelee tietojärjestelmätieteen yliassistenttina Turun kauppakorkeakoulussa. Hän on ollut neljä vuotta Turun kaupungin liikuntalautakunnan jäsen ja tämän jälkeen tarkastuslautakunnan jäsen. Puoluekannaltaan hän on kokoomuslainen. Koskivaara elää avioliitossa professori ja urheilulääkäri Olli Heinosen kanssa. Perheellä on kaksi lasta.
Barmouth

Barmouth (, toinen nimi ) on kaupunki Walesissa, Gwyneddin kreivikunnassa. Se sijaitsee Mawddachjoen suulla. Barmouth on perinteinen kotimaan rantalomakohde. Siellä on noin 2 500 ympärivuotista asukasta. 1700- ja 1800-luvulla se oli merkittävä laivanrakennuspaikkakunta.
Viva la Vida or Death and All His Friends

Viva la Vida or Death and All His Friends on englantilaisen rockyhtye Coldplayn neljäs studioalbumi. Se julkaistiin 12. kesäkuuta 2008 Britanniassa ja 17. kesäkuuta 2008 Pohjois-Amerikassa. Albumin on tuottanut Brian Eno, Markus Dravs ja Rik Simpson.
Albumin kansitaiteessa esiintyy Eugène Delacroix’n maalaus "Vapaus johtaa kansaa".
Kappaleet.
Kaikki kappaleet tehneet Berryman, Buckland, Champion ja Martin, ellei toisin mainittu.
Bonuskappaleet:
Barbara Lah

Barbara Lah (s. 24. maaliskuuta 1972 Gorizia) on eläkkeelle jäänyt italialainen kolmiloikkaaja, jonka uran paras hyppy oli 14,38 metriä pitkä. Hän hyppäsi sen MM-kilpailuissa 2003 Pariisissa. Pituushypyssä hänen ennätyksensä on 6,12 metriä.
Saavutukset.
Hänen paras saavutuksensa MM-tasolla oli, kun hän oli vuoden 2003 MM-kisoissa kuudes omalla henkilökohtaisella ennätyksellään. Sisähallimaailmanmestaruuskilpailuiden paras tulos hänellä on 13. Hän saavutti sen vuonna 1995.
Tympanon

Tympanon () on kaaren rajaama puolikaaren tai kolmion muotoinen koristeellinen seinäpinta sisäänkäynnin yllä. Usein se sisältää patsaita tai muita ornamentteja.
Sana "tympanon" tarkoitti alun perin päätykolmiota antiikin kreikkalaisessa arkkitehtuurissa. Tympanoneja käytetään monissa arkkitehtuurisissa tyyleissä. Tympanon keksittiin muinaisessa Egyptissä 200-luvun eaa. alkupuolella ja se on myöhemmin ollut esillä paitsi kreikkalaisessa ja roomalaisessa myös kristillisessä ja islamilaisessa arkkitehtuurissa. Kreikkalaisessa ja kristillisessä arkkitehtuurissa tympanoneissa kuvataan usein uskonnollisia kohtauksia.
THW Kiel

Turnverein Hassee-Winterbek Kiel, yleensä lyhyesti THW Kiel, on saksalainen käsipalloseura, jonka kotikaupunki on Kiel. Seura on perustettu vuonna 1904. Seura pelaa Saksan Bundesliigassa, joka on Saksan korkein sarjataso. THW Kiel on voittanut sarjan 21 kertaa, mikä tekee siitä liigan menestyneimmän joukkueen. 
THW Kiel pelaa kotiottelunsa Sparkassen-Arenalla, jolle mahtuu 13 000 katsojaa. Seuran pelivärit ovat musta ja valkoinen. Seuran presidentti on Uwe Schwenker ja valmentaja islantilainen Alfreð Gíslason.
Mandi (nimi)

Mandi on suomalainen naisen etunimi. Mandi on lyhenne nimestä Amanda, joka tarkoittaa rakastettavaa. Syyskuuhun 2025 loppuun mennessä Mandi oli Digi- ja väestötietoviraston tietojen mukaan annettu nimeksi noin 600 suomalaiselle naiselle.
Muumion kirous

Muumion kirous eli faaraon kirous on oletettu kirous, joka lankeaisi egyptiläisen muumion tai faaraon hautarauhaa häirinneelle henkilölle. Tunnetuin tapaus, jossa muumion kirouksen on väitetty toteutuneen, oli faarao Tutankhamonin hautaa avatessa. Tuolloin monet hautaan tunkeutuneet kuolivat lyhyen ajan kuluessa.
Muumion kirousta puitiin iltapäivälehdistössä 1920-luvulla faarao Tutankhamonin haudan avaamisen jälkeen. Hautaa tutkinut harrastaja-arkeologi lordi Carnarvon kuoli äkillisesti noin kuukausi haudan avaamisen jälkeen. Ilmeisesti häntä oli seitsemän kuukautta aiemmin pistänyt hyttynen, ja hän olisi menehtynyt piston aiheuttamaan tulehdukseen. Kuolinyönä Kairossa oli koko kaupungin pimentänyt sähkökatkos. Kotona Englannissa lordi Carnarvonin koiran kerrottiin juuri tällä hetkellä ulvoneen villisti ja sitten kuolleen. Kerrottiin myös, että 12 vuodessa 32 haudankaivuuseen osallistunutta ihmistä kuoli tavalla tai toisella. Skeptikoiden mukaan heitä oli vain kahdeksan 58 henkilöstä. Tämä antoi eräille journalisteille aiheen vihjailla yliluonnollisten voimien vaikutuksesta. Spekuloitiin myös ajatuksella, että faaraon hautaan kertyneet homeitiöt tai kaasut olisivat aiheuttaneet kuolettavia myrkytyksiä, mutta tästä ei ole todisteita. 
Howard Carter, jonka ansiota Tutankhamonin haudan löytyminen ensisijaisesti oli, eli 17 vuotta haudan avaamisen jälkeen. Carter ei uskonut kiroukseen, vaan hänen kerrotaan harmistuneen spiritisteistä, jotka ottivat häneen yhteyttä tarjotakseen neuvoja kiroukselta suojautumiseen.
Jonathan Penrose

Jonathan Penrose (7. lokakuuta 1933 – 30. marraskuuta 2021) oli brittiläinen shakinpelaaja. Hän voitti Britannian-mestaruuden useita kertoja ja osallistui monina vuosina shakkiolympialaisiin.
Penrose on tieteilijä Lionel Penrosen poika. Matemaatikot Roger Penrose ja Oliver Penrose ovat hänen veljiään.
Penrose on myöhemmällä urallaan menestynyt kirjeshakissa. Hänestä tehtiin vuonna 1971 Brittiläisen imperiumin ritarikunnan upseeri.
Oliver Penrose

Oliver Penrose (s. 1929) on brittiläinen matemaatikko. Hän toimi professorina Heriot-Wattin yliopistossa Edinburghissa vuodesta 1986, kunnes jäi emeritukseksi 1994. Hän on opettanut myös avoimessa yliopistossa. 
Penrose on Royal Societyn jäsen vuodesta 1987.
Penrose on psykiatri ja geenitutkija Lionel Penrosen poika. Fyysikko ja matemaatikko Roger Penrose ja shakinpelaaja Jonathan Penrose ovat hänen veljiään.
Myrskyvuoksi

Myrskyvuoksi (tunnetaan myös nimellä myrskytulva) tarkoittaa merenpinnan nopeaa nousemista voimakkaan matalapaineen yhteydessä. Ilmiöstä käytetään usein sen englanninkielistä nimeä "storm surge". Sen syntytapa on aivan erilainen kuin tsunamin tai vuorovesi-ilmiön; yhteistä kaikille kolmelle on veden korkeuden nouseminen.
Myrskyvuoksen aiheuttavat kaksi ilmiötä: tuuli ja ilmanpaine. Tuuli synnyttää tuuliaaltoja ja ajaa vettä kohti matalapaineen keskusta, missä konvergenssi nostaa veden korkeutta. Paine-ero aiheuttaa veden pinnan nousua, koska matalapaineen keskellä ilma painaa vettä alaspäin vähemmän kuin reunoilla. Paine-eron vaikutusta voi verrata tyhjiön "imuun" – siitä englanninkielinen nimi "surge". Kun tällainen vesipinnan "kukkula" saapuu liikkuvan matalapaineen mukana rantaan, havaitaan voimakas, nopea hyökyaalto. Aallon korkeus riippuu merenpohjan muodoista. Pahimmat tuhot syntyvät siellä, missä pohja nousee loivasti kohti rantaviivaa.
Saffirin-Simpsonin hurrikaaniasteikkolla heikoimman ykkösluokan trooppinen hirmumyrskyn aiheuttama keskimääräinen myrskyvuoksi on 1,2–1,5 metriä, mutta esimerkiksi hurrikaani Sandy nostatti rannikon lähellä nelimetrisen myrskyvuoksen.
Myrskyvuoksesta ja siihen liittyvästä hyökyaallosta puhutaan yleensä trooppisten hirmumyrskyjen yhteydessä. Samantapainen ilmiö voidaan havaita myös keskileveysasteiden matalapaineiden yhteydessä. Itämerellä ilmiön selittämistä mutkistaa vielä mutkitteleva rantaviiva; Tanskan salmista pakkaantuva vesi vaikuttaa merenpinnan korkeuteen Pohjanlahdella ja Perämerellä asti.
Pietarin tulvapato rakennettiin Suomenlahden pohjukkaan suojaamaan Pietaria myrskyvuokselta, koska koko kaupungin historiallinen keskusta on alle neljän metrin korkeudella merenpinnasta, osat siitä jopa merenpinnan alapuolella. Ennen patoa myrskyvuoksi tuotti kaupungissa ongelmia suunnilleen kerran vuodessa.
Narok

Narok on Itä-Afrikan hautavajoaman reunalla sijaitseva kaupunki lounais-Keniassa, noin kahden ja puolen tunnin päässä Nairobista länteen. Kaupunki on 1 827 metriä meren pinnasta ja siinä, Narokin piirikunnan hallintokeskuksessa, asuu noin 65 430 ihmistä (VL2019), lähinnä maasaita. Matkalla Nairobista Masai Maran kansalliselle suojelualueelle se on viimeinen iso kaupunki tien varrella.
Narok on 145 km Nairobista länteen.
Narok on piirikuntansa kaupallinen keskus. Alueella on maanviljelyä ja matkailua, ja sieltä on löydetty kultaesiintymiä.
Lionel Penrose

Lionel Sharples Penrose (11. kesäkuuta 1898 – 12. toukokuuta 1972) oli brittiläinen psykiatri, geneetikko, matemaatikko ja shakkiteoreetikko. Hän teki merkittävää työtä varsinkin tutkiessaan geenien vaikutusta kehitysvammaisuuden syntyyn.
Penrose työskenteli toisen maailmansodan jälkeen pitkään Galton Laboratoryssa University College Londonissa. Hän oli myös yhteiskunnallisesti aktiivinen ja kveekarien jäsen. Hänelle myönnettiin vuonna 1960 Albert Lasker -palkinto lääketieteellisestä perustutkimustyöstä. 
Penrose kuului tunnettuun sukuun; Oliver, Roger ja Jonathan Penrose ovat hänen poikiaan. Hänen veljensä oli taiteilija Roland Penrose.
Roland Penrose

Roland Penrose (14. lokakuuta 1900 Lontoo, Englanti – 23. huhtikuuta 1984 East Sussex) oli brittiläinen taidemaalari, runoilija ja historioitsija. 
Penrose oli yksi Institute of Contemporary Artsin perustajista Lontoossa vuonna 1946. Hän oli lisäksi organisoimassa Lontoon kansainvälistä surrealistinäyttelyä vuonna 1936. 
Penrose oli kveekari. Hänestä tehtiin Brittiläisen imperiumin ritarikunnan komentaja vuonna 1960, ja hänet lyötiin ritariksi saavutuksista kuvataiteessa vuonna 1966. Hän sai Sussexin yliopiston kunniatohtorinarvon 1980. 
Penrose oli Lionel Penrosen veli. Hän oli naimisissa valokuvaaja Lee Millerin kanssa. Oliver, Roger ja Jonathan Penrose ovat hänen veljenpoikiaan.
Suomen Kustannusyhdistys

Suomen Kustannusyhdistys r.y. (SKY) on vuonna 1858 perustettu suomalaisten kirjankustantajien yhteistyö- ja edunvalvontajärjestö. Yhdistys valvoo jäsentensä ammatillisia etuja ja edistää kustannustoimintaa, kirjallisuuden levitystä, lukemisharrastusta sekä sananvapautta.
Kustannusyhdistyksellä on jäsenenä noin sata kirjankustantajaa, jotka vastaavat 80 % Suomen kaupallisesti kustannetuista kirjanimikkeistä ja 75 % niiden myynnistä. Yhdistys tukee kustantajien toimintaa muun muassa erilaisten tapahtumien, kuten Helsingin kirjamessujen avulla. Lisäksi se kokoaa tilastotietoa kirja-alasta ja tukee tutkimustyötä.
Yhdistyksen vuonna 1983 opetusministeriön kanssa perustama Suomen Kirjasäätiö jakaa vuosittain Finlandia-, Tieto-Finlandia- ja Finlandia Junior -palkinnot.
Lokakuussa 1944 ja lokakuussa 1945 kustannusyhdistys lähetti kirjakaupoille kaksi kirjettä, joissa pyydettiin lopettamaan yhteensä 288 teoksen myynti. Myöhemmin näistä kirjoista on käytetty nimitystä kielletyt kirjat.
150-vuotisjuhlavuonnaan 2008 kustannusyhdistys järjesti Hannu Taanilan juontamia kirjojen esittelytilaisuuksia G18:n juhlasalissa nimellä "Taanilan sauna".
Peter Lee

Peter Nicholas Lee (s. 21. marraskuuta 1943) on englantilainen shakinpelaaja. Hän syntyi Lontoossa ja opiskeli Oxfordin yliopistossa. 
Lee voitti shakin Britannian-mestaruuden vuonna 1965. Hän edusti maataan shakkiolympialaisissa vuosina 1966, 1968 ja 1970. Myöhemmällä iällään hän on menestynyt tyystin toisenlaisessakin lajissa, bridgessä.
Suomen Kirjasäätiö

Suomen Kirjasäätiö sr on Suomen Kustannusyhdistyksen ja opetusministeriön vuonna 1983 perustama säätiö. Sen tehtävänä on edistää ja tukea kirjallisuutta ja lukemista Suomessa.
Säätiö jakaa vuosittain kaunokirjallisuuden, tietokirjallisuuden sekä lasten- ja nuortenkirjallisuuden Finlandia-palkinnot ja rahoittaa myös muita kirjallisuuspalkintoja.
Säätiön pääsihteeri on Elina Lahdenkauppi.
Palkinnot.
Säätiö jakaa seuraavat palkinnot:
Säätiö on mukana myös Äidinkielen opettajain liiton järjestämässä Pikku-Finlandia-kilpailussa, joka on vuodesta 1984 toisen asteen oppilaille tarkoitettu kilpailu parhaasta kirjallisuusaiheisesta esseestä.
Lisäksi säätiö rahoittaa seuraavat palkinnot:
Säätiö on rahoittanut myös Topelius-palkintoa 1987–1996 ja jakoi Rudolf Koivu -palkinnon 1986–1996.
Nettovarallisuus

Nettovarallisuus on yritysverotukseen liittyvä termi. Nettovarallisuus saadaan vähentämällä yrityksen varoista yrityksen velat. Nettovarallisuutta käytetään mm. yritystulon pääomatulo-osuutta laskettaessa (henkilöyhtiöiden verotus) ja osinkotulon verottoman osuuden selvittämiseen (osakeyhtiön verotus).
Yritysverotuksessa nettovarallisuus lasketaan varojen arvostamisesta verotuksessa annetun lain (1142/2005) mukaan. Tällöin varoiksi luetaan pysyvien vastaavien aineettomat ja aineelliset hyödykkeet sekä sijoitukset ja vaihtuvien vastaavien vaihto-omaisuus, saamiset, rahoitusarvopaperit sekä rahat ja pankkisaamiset. Vastaavasti veloiksi luetaan taseen vastattaviin vieraaksi pääomaksi merkityt erät. Laskentaan on laissa määritelty vielä erikseen poikkeukset, joten nettovarallisuuslaskelmassa käytettävät arvot voivat poiketa tasearvoista.
Gyges (Lyydia)

Gyges () oli historiallinen kuningas, josta kerrottiin kuitenkin myös myyttisiä tarinoita. Hän hallitsi Vähän-Aasian Lyydiassa noin 680–644 eaa. ja oli mermnadien hallitsijasuvun perustaja, johon kuului viisi sukupolvea myöhemmin myös rikkauksistaan kuuluisa kuningas Kroisos.
Gygeen valtaannoususta on olemassa antiikin lähteissä useita hyvinkin erilaisia tarunomaisia kertomuksia. Erityisesti Platonin versiota, jossa Gyges nousee paimenesta Lyydian kuninkaaksi näkymättömäksi tekevän sormuksen avulla, on antiikista nykyaikaan tultaessa käsitelty moneen otteeseen kirjallisuudessa.
Historiallinen tausta.
Tyranniksi kutsuttu Gyges oli kantaisä lyydiaa puhuneille mermnadeille, mutta hänen alkuperänsä on jäänyt epäselväksi. Hän sai Lyydian kuninkuuden avioliiton kautta murhaamalla edeltäjänsä Kandauleen ja naimalla tämän leskeksi jääneen puolison. Hänen hallituskaudellaan käytiin sota joonialaisia Miletoksen ja Smyrnan kaupunkeja vastaan ja Kolofon valloitettiin, mutta muuten Herodotoksen mukaan suurempia ihmeitä ei tapahtunut. Lisäksi hän salli monien joonialaisten ja kaarialaisten alamaistensa liittyä palkkasotureiksi Egyptin faaraon Psammetikin armeijaan, ja sen ansiota hän vaurastui ja tuli tunnetuksi rikkauksistaan, joita hän sitten antoi runsaskätisesti Delfoin oraakkelille pyhityslahjoina.
Kimmerialaiset, indoeurooppalainen paimentolaiskansa, joita vastaan Gyges kävi sotavaunujen ja falangien kanssa, uhkasivat hänen valtaansa. Gyges haki turvaa Assyrian kuningas Assurbanipalilta, jolle hän alistui vasalliksi ja maksoi veroa. Kimmerialaisten paine hellitti hetkesi alkaakseen uudelleen, kun Gygeen liitto assyrialaisten kanssa purkautui. Nämä valloittivat Lyydian pääkaupungin Sardiin sen jälkeen, kun Gyges oli yrittänyt kohdata heidät armeijansa kanssa ilman menestystä ja saanut surmansa taistelussa. Hänen perustamansa mermnadien hallitsijasuku pysyi kuitenkin vallassa, joskin hänen poikansa Ardys hallitsi valtakuntaa Assyrian vasallina.
Strontium 90

Strontium 90 oli entisen Gong-basisti Mike Howlettin lyhytaikainen kokoonpano 1976–1977. Kokoonpano syntyi demoäänityksiä varten hänen uusista punk-vaikutteisista lauluistaan. Demosessioon osallistuivat Sting (oik. Gordon Mathew Sumner), Andy Summers ja Stewart Copeland (ent.Curved Air) Howlett tunsi Stingin tuolloisen musiikkikustantamossa työskentelevän tyttöystävänsä kautta tämän nähtyä Stingin keikalla. Andy Summers oli Howlettille tuttu ammatti- ja sessiokitaristi. Sting suositteli Copelandia tilatun rumpalin saadessa yllättäen kiertuetarjouksen muualle.
Strontium 90 muistetaankin myöhemmin The Police -yhtyeessään kansainvälisen läpimurron tehneiden Stingin, Summersin ja Copelandin ensimmäisenä yhteisenä studiosessiona. The Police toimi tähän aikaan kitaristinaan Henry Padovani.
Kokoonpano soitti ensimmäisen konserttinsa 28. toukokuuta 1977 Pariisissa tapahtumassa, joka oli suunniteltu Gong-yhtyeen entisten jäsenten yhtyeiden ja projektien sekä sirkustaiteilijoiden ympärille itse yhtyeen ollessa pääesiintyjä eri kokoonpanoissaan.
Howlett lähetti demonauhan useisiin merkittäviin levy-yhtiöihin huonoin tuloksin. Jälkeenpäin Virgin- levy-yhtiön toinen perustaja Simon Draper hämmästeli päästettyä tilaisuutta, mutta Howlett toteaa:
"Tiedän miksi niin kävi. Punkia oli joka paikassa, eikä kukaan halunnut kuunnella yhtyettä, jossa soittivat Gong- ja Curved Air -miehet, monien nimien kanssa soittanut sessiomuusikko ja tuntematon suuruus. Niinpä hajotin yhtyeen ja siirryin tuottajaksi."
Demosessio sekä yllä mainittu miksauspöydästä äänitetty konsertti on julkaistu 1997 Strontium 90:n albumina "Police Academy" (Pangaea Records/Ark 21).
Albumin kappaleet.
"Every Little Thing She Does is Magic" on Stingin yksin keväällä 1976 Howlettin kodissa tekemä demo. Kappaleesta tuli yksi The Policen albumin "Ghost in the Machine" lauluista ja singlehitti. Muista kappaleista "Visions of the Night" päätyi The Police single "Walking on the Moon" b-puoleksi. "3 O' Clock Shot" - kuului myös The Policen alkuajan lavaohjelmistoon. Sting sanoi myöhemmin kuuluttaneensa "Visions of the Nightin" nimellä "3 O' Clock S**t"
Liperin vanha kunnantalo

Liperin vanha kunnantalo on Liperin kirkonkylän keskustassa oleva vuonna 1903 valmistunut jugendrakennus, joka on toiminut kunnanvirastona. 
1990-luvulta lähtien kunnantalon kohtalo on ollut avoin ja talo on ollut kiistelyn kohteena. Sen suojelua on kannatettu kulttuuri- ja rakennushistoriallisten arvojen takia. Purkamista on vaadittu sillä perusteella, ettei talolla ole riittävästi suojeluarvoa ja se on päässyt huonokuntoiseksi. 
Liperin kunnanvaltuusto teki päätöksen talon purkamisesta, mutta Kuopion hallinto-oikeus kumosi sen. Kunnanvaltuusto päätti 2007 jättää vanhan kunnantalon kaavoituksessa ilman suojelumerkintää. Kuopion hallinto-oikeus kumosi tämän päätöksen. Muun muassa Liperin Pitäjätalo -yhdistys sekä Pohjois-Karjalan ympäristökeskus ovat vaatineet rakennuksen suojelemista. Kunnantalo sai suojelupäätöksen keväällä 2009, ja se peruskorjattiin kesällä 2012.
Iđut

Iđut AS on norjalainen kustantaja, joka sijaitsee Porsangin Pillavuonon Ikkaldasissa. Yhtiö julkaisee romaaneja, yleiskirjallisuutta, musiikkia ja elokuvia sekä lasten-, oppi- ja koulukirjoja. Se myös julkaisee nuorille tarkoitettua aikakauslehteä nimeltä "Š", jonka päätoimittaja on Máret Ánne Sara. Vaikka yhtiön päätyökieli on pohjoissaame, sen julkaisuissa käytetään myös luulajan- ja eteläsaamea, Ruijan murteita ja norjaa. Vuodesta 2006 yhtiön johtaja on ollut Åge Persen ja päätoimittaja Nan Persen.
Penrose

Penrose on muun muassa seuraavien henkilöiden sukunimi:
Yhdistyneiden kansakuntien päämaja

&lt;mapframe width="300" height="270" latitude="40.749444" longitude="-73.968056" zoom="16" text="Yhdistyneiden kansakuntien päämajan rakennuksia: Dag Hammarskjöldin kirjasto (sininen), YK:n sihteeristön rakennus (punainen), Yleiskokouksen rakennus (vihreä)"&gt;
 "type": "ExternalData",
 "service": "geomask",
 "ids": "Q11297",
 "type": "ExternalData",
 "service": "geoshape",
 "ids": "Q2901276",
 "type": "ExternalData",
 "service": "geoshape",
 "ids": "Q7888512",
 "type": "ExternalData",
 "service": "geoshape",
 "ids": "Q113390701",
&lt;/mapframe&gt;
Yhdistyneiden kansakuntien päämaja on Manhattanilla New Yorkissa, Yhdysvalloissa sijaitseva rakennuskompleksi. Se rakennettiin vuosina 1949–1950 ja se on toiminut YK:n päämajana vuodesta 1950 alkaen. Vaikka se on Yhdysvaltain maaperällä, päämajaa pidetään kansainvälisenä alueena. Vuosina 1946–1952 YK:n päämaja sijaitsi Lake Successissa Long Islandilla ennen muuttoa Manhattanille.
Vuonna 2008 aloitettiin jo 13 vuotta suunnitteilla ollut päämajan 1,2 miljardia euroa maksava kunnostus, jonka myötä sen on tarkoitus muuttua modernimmaksi, turvallisemmaksi ja ympäristöystävällisemmäksi rakennukseksi.
2000-luvun alussa pääsihteeri Kofi Annan julisti päämajan savuttomaksi tilaksi.
Francis Tyler

Francis William Tyler (11. joulukuuta 1904 – 11. huhtikuuta 1956) oli yhdysvaltalainen rattikelkkailija
Tyler saavutti neljän miehen kelkkailussa olympiakultaa Sankt Moritzissa 1948 yhdessä Patrick Martinin, Edward Rimkusin ja William d'Amicon kanssa.
Tyler kuoli sydäninfarktiin vuonna 1956.
UNAMID

UNAMID () oli Yhdistyneiden kansakuntien ja Afrikan unionin yhteinen rauhanturvaoperaatio Darfurissa, Sudanissa. Sen toimeenpano vahvistettiin 31. heinäkuuta 2007 YK:n turvallisuusneuvoston päätöksellä. Operaation tehtävänä oli vakauttaa konfliktin koettelema Darfur rauhanneuvotteluiden jatkuessa. Operaatiolla oli alustavasti vuoden toimeksianto 31. heinäkuuta 2008 loppuun, mutta YK pidensi sitä lisävuodella turvallisuusneuvoston päätöksellä. Operaatio päättyi 31. joulukuuta 2020.
Joukkojen levitys alueelle alkoi lokakuussa 2007. Johtava, noin 9 000 sotilaan vahvuinen UNAMIS (African Union Mission in Sudan) yhdistettiin 31. joulukuuta YK:n joukkoihin, ja yhdessä ne muodostavat 19 555 hengen suuruisen operaation, UNAMID:n. Henkilöstöön kuului 360 sotilastarkkailijaa, 3 772 kansainvälistä poliisia ja 19 erikoispoliisiyksikköä, joista jokaisessa oli 140 poliisia. Joukoille myönnettiin oikeudet käyttää tarvittaessa voimaa siviiliväestön puolustamisessa.
UNAMID oli ensimmäinen YK:n ja Afrikan unionin yhteisoperaatio ja samalla suurin rauhanturvaoperaatio. 31. elokuuta 2008 joukkojen todellinen määrä Darfurissa oli 10 337, joista 8 315 on sotilaallisia joukkoja, 177 sotilastarkkailijoita, 1 845 poliiseja ja 204 YK:n vapaaehtoisia. 10. lokakuuta 2008 joukkojen määrä oli noussut 10 527:ään. Operaatiolla oli valtuutus 26 000 vahvuisiin joukkoihin, mutta tavoitteeseen päästiin hitaasti. Alueelle odotettiin 3 600 uutta rauhanturvaajaa vuoden 2008 loppuun mennessä. Vuonna 2016 operaatioon oli valtuutettu osallistumaan yhteensä 19 248 vahvuiset joukot, joista sotilaallisia joukkoja 15 845, poliisihenkilökuntaa 1 583 ja lisäksi 13 poliisierikoisyksikköä, joista jokaisessa palvelee 140 henkilöä.
Operaation budjetti ajalle 1. heinäkuuta 2008 – 30. kesäkuuta 2009 oli 1 569,26 miljoonaa Yhdysvaltain dollaria. Kaudelle heinäkuusta 2016 kesäkuuhun 2017 budjetti oli 1 039,57 miljoonaa dollaria.
Osallistujamaat.
12. elokuuta 2007 Afrikan unionin puheenjohtaja Alpha Oumar Konaré ilmoitti olevan todennäköistä, että operaatiosta tulee täysin afrikkalaisten joukkojen muodostama. Seuraavat maat kuitenkin varmistivat osallistuvansa operaation jossain vaiheessa:
Asus Eee PC

Asus Eee PC on ASUSTeK Computer Inc:in valmistama minikannettava. Eee PC sijoittuu kannettavien luokkaan, jossa tehoa tärkeämpiä ominaisuuksia ovat alhainen paino ja edullinen hinta. Asus Eee PC:hen liitetään usein akronyymit "UMPC" (Ultra-Mobile PC) tai "ULCPC" (Ultra Low Cost PC), joiden väliset erot ovat tulkinnanvaraisia ja vakiintumattomia. 
Lyhenne "Eee" tulee englanninkielisestä lauseesta "Easy to learn, Easy to work, Easy to play".
Eee 700 -sarja (2G Surf, 4G Surf, 4G ja 8G).
Asus julkisti Eee PC 701 ja Eee PC 1001 -mallit ensi kerran Computex Taipei 2007 -tapahtumassa. Myöhemmin kuitenkin Asus luopui Eee PC 1001:n kehittämisestä. 701-malli, joka tunnetaan paremmin "Eee PC 4G" -mallina, julkaistiin 16. lokakuuta 2007 Taiwanissa. Jo samana vuonna Asus myi 300 000 Eee PC:tä .
Eee PC 700 -sarjalaisilla on 7 tuuman (178 mm) ja resoluutioltaan 800×480 pikselin näyttö, Intelin 900 MHz Celeron M ULC -suoritin alikellotettuna 630 MHz:iin (2G-mallissa 571 MHz), 512 megatavua DDR2-keskusmuistia (lisättävissä 2 Gt asti) ja massamuistia mallista riippuen 2–8 gigatavun SSD-kiintolevy sekä MMC/SD-kortinlukija, johon saa SD- tai MultiMediaCard-muistikortin lisäkapasiteetiksi.
Eee 900 -sarja.
Asus Eee 900 -linja julkaistiin 16. huhtikuuta 2008, jolloin kannettavan hinnaksi Englannissa ilmoitettiin n. 410 €.
Eee 900 -kannettavat ovat 225 × 165 × 35 mm mitoillaan hieman suurempia kuin 700-sarjan edeltäjänsä. Painoa 900-sarjalaisilla on yksi kilo . Uudessa sarjassa on uudistettu kosketuspinta, joka lisää tuotteeseen multi-touch-ominaisuuden ja on saatavilla sekä Linux- ja Windows XP -versioina. Linux-versiota kutsutaan EeePC 900:ksi ja tulee sisältämään 20 Gt SSD-kiintolevyn, kun taas Windows XP -versio on nimetty EeePC 900 Win:ksi ja sisältää 12 Gt SSD-kiintolevyn. Kummassakin versiossa on 1 Gt RAM-muistia, 8,9 tuuman ja 1024×600 pikselin nestekidenäyttö sekä 1,3 megapikselin kamera. Eee PC:stä on myös pöytäkoneversio, Eee Box.